**Ministru kabineta noteikumu projekta**

**"Grozījumi Ministru kabineta 2014.gada 11.februāra noteikumos Nr.95 "Noteikumi par nodokļu un citu maksājumu reģistrēšanas**

**elektronisko ierīču un iekārtu tehniskajām prasībām""**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Finanšu ministrijas (Valsts ieņēmumu dienesta) iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darījumu un par to saņemto samaksu skaidrā naudā, ar maksājumu kartēm vai citiem maksājuma apliecinājumiem nodokļu maksātāji reģistrē, izmantojot elektroniskās ierīces un iekārtas – kases aparātus, hibrīda kases aparātus, kases sistēmas, specializētās ierīces un iekārtas.  Ministru kabineta 2014.gada 11.februāra noteikumos Nr.95 "Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām" (turpmāk – Ministru kabineta 2014.gada 11.februāra noteikumi Nr.95) noteiktas elektronisko ierīču un iekārtu tehniskās prasības, kā arī noslēguma jautājumos noteikts termiņš, no kura minētās prasības jāsāk piemērot.  Nodokļu maksātājam pirms konkrētas elektroniskās ierīces vai iekārtas lietošanas uzsākšanas tā jāreģistrē Valsts ieņēmumu dienestā uz sava vārda.  Padziļinātās sadarbības programmas dalībnieku reģistrā iekļauti nodokļu maksātāji kases aparātus, hibrīda kases aparātus un kases sistēmas, kuras atbilst Ministru kabineta 2014.gada 11.februāra noteikumos Nr.95 noteiktajām tehniskajām prasībām, sāk lietot ne vēlāk kā 2019.gada 1.janvārī un Ministru kabineta 2007.gada 20.februāra noteikumos Nr.133 "Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām" (turpmāk – Ministru kabineta 2007.gada 20.februāra noteikumi Nr.133) noteiktajām prasībām atbilstošus kases aparātus un kases sistēmas drīkst reģistrēt Valsts ieņēmumu dienestā līdz 2016.gada 31.decembrim un lietot līdz 2018.gada 31.decembrim.  Ja nodokļu maksātājs – Padziļinātās sadarbības programmas dalībnieks – periodā no 2017.gada 1.janvāra līdz 2018.gada 31.decembrim atver jaunu veikalu, veic esošo veikalu modernizāciju (tajā skaitā pašapkalpošanās kases sistēmu uzstādīšanu), bojātu kases aparātu vai kases sistēmu nomaiņu esošajos veikalos, tam noteiktais par diviem gadiem pagarinātais pārejas periods uz jaunajām tehniskajām prasībām atbilstošu elektronisko ierīču un iekārtu lietošanu faktiski nav izmantojams, jo no 2017.gada 1.janvāra nav paredzēta iespēja Valsts ieņēmumu dienestā reģistrēt Ministru kabineta 2007.gada 20.februāra noteikumos Nr.133 noteiktajām prasībām atbilstošus kases aparātus un kases sistēmas.  Līdzīga situācija ir pasažieru pārvadājumu nozares nodokļu maksātājiem, kuri pasažieru pārvadāšanas transportlīdzekļos (izņemot vieglos taksometrus) un biļešu tirdzniecības vietās kases aparātus, hibrīda kases aparātus un kases sistēmas atbilstoši Ministru kabineta 2014.gada 11.februāra noteikumos Nr.95 noteiktajām tehniskajām prasībām sāk lietot ne vēlāk kā 2019.gada 1.janvārī un Ministru kabineta 2007.gada 20.februāra noteikumos Nr.133 noteiktajām prasībām atbilstošus kases aparātus un kases sistēmas drīkst reģistrēt Valsts ieņēmumu dienestā līdz 2016.gada 31.decembrim un lietot līdz 2018.gada 31.decembrim.  Tādējādi, lai periodā līdz 2019.gada 1.janvārim arī pasažieru pārvadāšanas transportlīdzekļos (izņemot vieglos taksometrus) un biļešu tirdzniecības vietās nepieciešamības gadījumā būtu iespēja nomainīt esošo vai uzstādīt papildu kases aparātu vai kases sistēmu, nepieciešams saskaņot Ministru kabineta 2007.gada 20.februāra noteikumos Nr.133 noteiktajām prasībām atbilstošu kases aparātu un kases sistēmu reģistrēšanas Valsts ieņēmumu dienestā termiņu ar Ministru kabineta 2014.gada 11.februāra noteikumos Nr.95 noteiktajām tehniskajām prasībām atbilstošu kases aparātu un kases sistēmu lietošanas uzsākšanas termiņu.  Ņemot vērā minēto, ir nepieciešams noteikt kases aparātu un kases sistēmu lietotājiem – Padziļinātās sadarbības programmas dalībniekiem un pasažieru pārvadājumu nozares uzņēmumiem – tiesības Valsts ieņēmumu dienestā reģistrēt Ministru kabineta 2007.gada 20.februāra noteikumos Nr.133 paredzētajām tehniskajām prasībām atbilstošus kases aparātus un kases sistēmas visā noteiktajā lietošanas termiņā, to reģistrēšanas beigu termiņu nosakot līdz 2018.gada 31.decembrim.  Noteikumu projekts paredz nodokļu maksātājiem – Padziļinātās sadarbības programmas dalībniekiem un pasažieru pārvadājumu nozares uzņēmumiem – labvēlīgāku tiesisko situāciju nekā atbilstoši šobrīd noteiktajam regulējumam, jo nodrošina iespēju pilnvērtīgi izmantot pagarināto iepriekšējām tehniskajām prasībām atbilstošo kases aparātu un kases sistēmu lietošanas periodu. |
| 3. | Projekta izstrādē iesaistītās institūcijas | Valsts ieņēmumu dienests |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un  administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Padziļinātās sadarbības programmas dalībnieku reģistrā iekļauti nodokļu maksātāji un pasažieru pārvadājumu (izņemot vieglos taksometrus) nozares nodokļu maksātāji – kases aparātu un kases sistēmu lietotāji |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada tiešu ietekmi uz administratīvā sloga palielinājumu vai samazinājumu |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi ir publicēta Finanšu ministrijas mājaslapā sadaļā “Sabiedrības līdzdalība” |
| 2. | Sabiedrības līdzdalība projekta izstrādē | Valsts ieņēmumu dienesta pārstāvji pirms noteikumu projekta sagatavošanas organizēja tikšanos ar Latvijas Pārtikas tirgotāju asociācijas pārstāvjiem, kuri iniciēja un atbalstīja noteikumu projekta tālāku virzību |
| 3. | Sabiedrības līdzdalības rezultāti | Latvijas Pārtikas tirgotāju asociācija noteikumu projektu atbalsta |
|  |  |  |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts ieņēmumu dienesta funkcijas netiks mainītas.  Nav nepieciešams veidot jaunas institūcijas.  Nav nepieciešama esošu institūciju likvidācija vai reorganizācija. |
| 3. | Cita informācija | Nav |

III, IV un V sadaļa – projekts šīs jomas neskar.

Finanšu ministra vietā –

Ministru prezidents         M.Kučinskis

Naihina 67121632

[Sabina.Naihina@vid.gov.lv](mailto:Sabina.Naihina@vid.gov.lv)